2 Korintiërs 5:1 Wie nie vir homself geleef het nie maar vir Christus gaan by sy sterwe na sy ewige huis. Dit is ’n huis nie met hande gemaak nie. Hierdie woorde laat my dink aan wat ons in Hebr 9 lees. Dit gaan daar oor Christus wat daarvoor sorg dat wie by Hom vergewing en lewe gesoek het die hemel as hul woning kan binnegaan.
Ons lees in Hebr 9 o.a. dit: “Dit was dus nodig dat die afbeeldinge van dinge in die hemele deur hierdie offers gereinig moes word, maar die hemelse dinge self deur beter offers as hierdie. Want Christus het nie ingegaan in ’n heiligdom met hande gemaak, ’n teëbeeld van die ware nie, maar in die hemel self om nou voor die aangesig van God vir ons te verskyn.” Vs 23,24
Wat het Christus vir ons gaan doen? Hy het daarvoor gesorg dat as ’n kind van God sterwe hierdie gelowige regtig na die hemel gaan om daar te woon. Christus het vir arm sondaars die pad na die hemel gereinig, Hy het met Sy offer, Sy bloed daarvoor gesorg dat ons sondes die hemel nie vuil kan maak nie. Die offers in de tempel was daarvoor nie goed genoeg nie. Daarvoor was die offer van God se eie Seun nodig. Dit is Christus en niemand anders nie wat by God se kind se sterwe die deur van die hemel oopsluit!